CELEX: 32020R2082
Language: lt
Date: 2020-12-14 00:00:00
Title: Komisijos įgyvendinimo reglamentas (ES) 2020/2082 2020 m. gruodžio 14 d. kuriuo nustatomas Sąjungoje taikomų didžiausių leidžiamų skambučių užbaigimo judriojo ryšio tinkluose mokesčių svertinis vidurkis ir panaikinamas Įgyvendinimo reglamentas (ES) 2019/2116

2020 12 15   
               
               
                  LT
               
               
                  Europos Sąjungos oficialusis leidinys
               
               
                  L 423/18
               
            
         KOMISIJOS ĮGYVENDINIMO REGLAMENTAS (ES) 2020/2082
         2020 m. gruodžio 14 d.
         kuriuo nustatomas Sąjungoje taikomų didžiausių leidžiamų skambučių užbaigimo judriojo ryšio tinkluose mokesčių svertinis vidurkis ir panaikinamas Įgyvendinimo reglamentas (ES) 2019/2116
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. birželio 13 d. Europos Parlamento ir Tarybos reglamentą (ES) Nr. 531/2012 dėl tarptinklinio ryšio per viešuosius judriojo ryšio tinklus Sąjungoje (1), ypač į jo 6e straipsnio 2 dalį,
         kadangi:
         
                     (1)
                  
                  
                     pagal Reglamentą (ES) Nr. 531/2012 paslaugų savojoje šalyje teikėjai nuo 2017 m. birželio 15 d. už reguliuojamus skambučius, priimamus naudojantis tarptinkliniu ryšiu, jokioje valstybėje narėje neturėtų taikyti tarptinklinio ryšio vartotojams jokio papildomo mokesčio prie savojoje šalyje taikomos mažmeninės kainos, jei tais skambučiais neviršijamos sąžiningo naudojimo taisyklėmis nustatytos ribos;
                  
               
                     (2)
                  
                  
                     Reglamente (ES) Nr. 531/2012 nustatyta, kad bet kokie papildomi už reguliuojamus skambučius, priimamus naudojantis tarptinkliniu ryšiu, taikomi mokesčiai turi neviršyti Sąjungoje taikomų didžiausių leidžiamų skambučių užbaigimo judriojo ryšio tinkluose mokesčių svertinio vidurkio;
                  
               
                     (3)
                  
                  
                     Komisijos įgyvendinimo reglamentu (ES) 2019/2116 (2), remiantis 2019 m. liepos 1 d. duomenimis, nustatytas Sąjungoje taikomų didžiausių leidžiamų skambučių užbaigimo judriojo ryšio tinkluose mokesčių svertinis vidurkis, taikytinas 2020 m.;
                  
               
                     (4)
                  
                  
                     Europos elektroninių ryšių reguliuotojų institucija Komisijai pateikė iš valstybių narių nacionalinių reguliavimo institucijų surinktą atnaujintą informaciją apie didžiausius taikomus skambučių užbaigimo judriojo ryšio tinkluose mokesčius, kuriuos jos pagal Europos Parlamento ir Tarybos direktyvos 2002/21/EB (3) 7 ir 16 straipsnius ir Europos Parlamento ir Tarybos direktyvos 2002/19/EB (4) 13 straipsnį nustatė kiekvienoje nacionalinėje didmeninėje balso skambučių užbaigimo atskiruose judriojo ryšio tinkluose rinkoje, ir apie bendrą abonentų skaičių valstybėse narėse;
                  
               
                     (5)
                  
                  
                     remdamasi 2020 m. liepos 1 d. duomenimis, Komisija pagal Reglamentą (ES) Nr. 531/2012 apskaičiavo Sąjungoje taikomų didžiausių leidžiamų skambučių užbaigimo judriojo ryšio tinkluose mokesčių svertinį vidurkį – padaugino kiekvienoje valstybėje narėje taikomą didžiausią leidžiamą skambučių užbaigimo judriojo ryšio tinkluose mokestį iš bendro abonentų skaičiaus toje valstybėje narėje, susumavo šias su kiekviena valstybe nare susijusias sandaugas ir gautą sumą padalijo iš bendro abonentų visose valstybėse narėse skaičiaus. Sumos ne euro zonos valstybių narių valiutomis perskaičiuotos remiantis 2020 m. antro ketvirčio valiutos kursų vidurkiu, gautu iš Europos Centrinio Banko duomenų bazės;
                  
               
                     (6)
                  
                  
                     todėl būtina atnaujinti Sąjungoje taikomų didžiausių leidžiamų skambučių užbaigimo judriojo ryšio tinkluose mokesčių svertinį vidurkį;
                  
               
                     (7)
                  
                  
                     todėl Įgyvendinimo reglamentas (ES) 2019/2116 turėtų būti panaikintas;
                  
               
                     (8)
                  
                  
                     pagal Reglamentą (ES) Nr. 531/2012 Komisija turi kasmet persvarstyti šiuo įgyvendinimo reglamentu nustatomą Sąjungoje taikomų didžiausių leidžiamų skambučių užbaigimo judriojo ryšio tinkluose mokesčių svertinį vidurkį;
                  
               
                     (9)
                  
                  
                     Šiame reglamente numatytos priemonės atitinka Direktyvos 2002/21/EB 22 straipsniu įsteigto Ryšių komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Nustatomas Sąjungoje taikomų didžiausių leidžiamų skambučių užbaigimo judriojo ryšio tinkluose mokesčių svertinis vidurkis – 0,0076 EUR už minutę.
         
         
            2 straipsnis
            Įgyvendinimo reglamentas (ES) 2019/2116 panaikinamas.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 172, 2012 6 30, p 10.
         
            (2)  2019 m. lapkričio 28 d. Komisijos įgyvendinimo reglamentas (ES) 2019/2116, kuriuo nustatomas Sąjungoje taikomų didžiausių leidžiamų skambučio užbaigimo judriojo ryšio tinkluose mokesčių svertinis vidurkis ir panaikinimas Įgyvendinimo reglamentas (ES) 2018/1979 (OL L 320, 2019 12 11, p. 11).
         
            (3)  2002 m. kovo 7 d. Europos Parlamento ir Tarybos direktyva 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyva) (OL L 108, 2002 4 24, p. 33).
         
            (4)  2002 m. kovo 7 d. Europos Parlamento ir Tarybos direktyva 2002/19/EB dėl elektroninių ryšių tinklų ir susijusių priemonių sujungimo ir prieigos prie jų (Prieigos direktyva) (OL L 108, 2002 4 24, p. 7).